Ehdotus: neuvoston asetus asetusten (ETY) N:o 404/93, (EY) N:o 1782/2003 ja (EY) N:o 247/2006 muuttamisesta banaanialan osalta {SEC(2006) 1106} {SEC(2006) 1107} /* KOM/2006/0489 lopull. - CNS 2006/0173 */





FI Bryssel 20.9.2006 KOM(2006) 489 lopullinen 2006/0173 (CNS) Ehdotus: NEUVOSTON ASETUS asetusten (ETY) N:o 404/93, (EY) N:o 1782/2003 ja (EY) N:o 247/2006 muuttamisesta banaanialan osalta (komission esittämä) {SEC(2006) 1106} {SEC(2006) 1107} PERUSTELUT 1. Johdanto EU:ssa kulutettavista banaaneista ainoastaan 16 prosenttia on tuotettu yhteisössä. Banaanit tuotetaan pääasiassa trooppisilla tai subtrooppisilla vyöhykkeillä sijaitsevilla neljällä yhteisön syrjäisimmällä alueella. Jonkin verran (alle 2 prosenttia kokonaistuotannosta) banaaneja tuotetaan Kyproksessa, Kreikassa ja Manner-Portugalissa. Komissio julkaisi helmikuussa 2005 kertomuksen banaanien yhteisen markkinajärjestelyn toiminnasta [1] sen jälkeen, kun banaanien yhteinen markkinajärjestely oli laajentunut kymmeneen uuteen jäsenvaltioon ja ennen kuin tuontijärjestelmään oli tarkoitus tehdä huomattava muutos Ecuadorin ja Yhdysvaltojen kanssa vuonna 2001 tehtyjen sopimusten noudattamiseksi. Tällä käynnistettiin laajamittainen keskustelu yhteisen markkinajärjestelyn tulevaisuudesta. Taustaa sille loivat näkymät Dohan kierroksen neuvottelujen päättymisestä ja uuden sukupolven kumppanuussopimusten tekemisestä AKT-maiden kanssa, banaaneja ”Kaikki paitsi aseet” -sopimuksessa koskeneen poikkeuksen päättyminen sekä unionin syrjäisimmillä alueillaan harjoittaman politiikan ja näiden alueiden maatalouden tukemiseen tarkoitettujen Posei-ohjelmien uusiminen [2]. Keskusteluissa pystyttiin hyödyntämään yhteisen markkinajärjestelyn toiminnasta laadittua riippumatonta arviota [3]. Komissio otti huomioon keskusteluja koskevat ensimmäiset päätelmät ja päätti lokakuussa 2005 ehdottaa banaanien yhteisen markkinajärjestelyn sisäisten näkökohtien uudistamista vuonna 2006. Erityisesti tämä koski yhteisön tuottajille myönnettävään tukeen liittyviä näkökohtia [4]. Tällä uudistusehdotuksella vastataan myös suosituksiin, jotka Euroopan tilintarkastustuomioistuin esitti banaanialan yhteisen markkinajärjestelyn varainhoidon moitteettomuudesta antamassaan erityiskertomuksessa nro 7/2002 [5]. Vastauksessaan komissio oli todennut olevansa vakuuttunut siitä, että yhteisön tuottajien tukijärjestelmä oli arvioitava perinpohjin ja että tilintarkastustuomioistuimen kertomus yhdessä muiden senkaltaisten seikkojen kanssa kuin pelkästään tulliin perustuvan tuontijärjestelmän muutos tarjosivat tilaisuuden arvioida tai jopa tarkastella uudelleen markkinajärjestelyn tavoitteita. Sääntelyn parantamista koskevan sitoumuksen mukaisesti [6] uudistuksen valmistelua edelsi markkinajärjestelyn toiminnassa ilmenneisiin ongelmiin liittyvien taloudellisten, yhteiskunnallisten ja ympäristöllisten näkökohtien analysoiminen sekä uudistusvaihtoehdoista järjestetty julkinen kuuleminen. 2. Uudistuksen syyt ja tavoitteet Banaanintuottajien nykyinen tukijärjestelmä perustuu periaatteisiin, jotka on uudistettu merkittävästi muissa yhteisissä markkinajärjestelyissä. Tuottajat jäävät keinotekoisesti eristyksiin markkinoiden kehityksestä, koska tuki korvaa automaattisesti hinnanmuutokset. Vaikka tuki on rajattu kaikkien tuotantoalueiden osalta enintään 867 500 tonniin, talousarviolle ei ole asetettu enimmäismäärää. Tuen laskemisessa käytetään yhteisön keskimääräisiä hintoja, joten siinä ei riittävästi oteta huomion kunkin tuotantoalueen erityispiirteitä. Järjestelmää on tarpeen muuttaa kestävän kehityksen ja Lissabonin strategioissa vahvistettujen tärkeimpien poliittisten painopisteiden mukaisesti, sellaisina kun ne ovat sisällytettyinä uudistetun yhteisen maatalouspolitiikan tavoitteisiin. Uudistuksella pyritään: – varmistamaan banaanin tuotantoalueiden maatalousväestön kohtuullinen elintaso ja samalla vakauttamaan julkiset menot, – mukauttamaan järjestelmä uudistettujen yhteisten markkinajärjestelyjen pääperiaatteisiin, joita ovat kestävä kehitys, kilpailukyky ja tuottajien markkinasuuntautuneisuus, ja varmistamaan yhteisön kansainvälisten velvoitteiden, erityisesti WTO-sääntöjen, noudattaminen, – ottamaan tuotantoalueiden erityispiirteet riittävällä tavalla huomioon. Banaanit ovat yksi tärkeimmistä viljelykasveista unionin tietyillä syrjäisimmillä alueilla, erityisesti Ranskan merentakaisissa departementeissa Guadeloupella ja Martiniquella sekä Azoreilla, Madeiralla ja Kanariansaarilla, joilla maataloustuotantoa hankaloittaa näiden alueiden syrjäinen sijainti, saaristoluonne, pieni koko ja vaikea pinnanmuodostus. Paikallinen banaanintuotanto on tärkeä osa näiden alueiden ympäristöllistä, yhteiskunnallista ja taloudellista tasapainoa. Sääntelyn parantamista koskevan sitoumuksen mukaisesti komissio arvioi kolmen seuraavan uudistusvaihtoehdon vaikutuksia: ”Tuen irrottaminen tuotantomääristä”, jolloin banaanin tukijärjestelmä sisällytettäisiin tilatukijärjestelmään. ”Yhteisymmärryspöytäkirja”, joka vastaa tarkkaan tärkeimpien tuottajamaiden tekemää ehdotusta. ”Posei”, jossa banaanintuottajien tuki sisällytetään nykyisiin Posei-ohjelmiin syrjäisimpien alueiden maataloustuotantoalueilla ja tilatukijärjestelmään mantereella sijaitsevilla tuotantoalueilla. Vaikutustenarvioinnin perusteella näyttäisi siltä, että tavoitteet saavutetaan parhaiten vaihtoehdossa ”Posei”. Tältä perustalta komissio ehdottaa yhteisen markkinajärjestelyn tukijärjestelmän poistamista ja sen korvaamista seuraavasti: 1) Posei-järjestelmän talousarviomäärärahojen korottaminen siten, että järjestelmästä tulee ainoa banaanien markkinatukiväline syrjäisimmillä alueilla ja 2) muilla kuin syrjäisimmillä alueilla sijaitsevien banaanintuotantoalueiden sisällyttäminen tilatukijärjestelmään ja vastaava määrärahasiirto. 3. Banaanien yhteisen markkinajärjestelyn uudistamiseksi ehdotetut toimenpiteet 3.1. Tuki syrjäisimpien alueiden tuottajille Unionin syrjäisimpien alueiden hyväksi toteutettavista maatalousalan erityistoimenpiteistä 30 päivänä tammikuuta 2006 annetun neuvoston asetuksen (EY) N:o 247/2006 [7] III osastossa säädetään, että syrjäisimmillä alueilla otetaan käyttöön yhteisön tukiohjelmia, jotka sisältävät paikallista maataloustuotantoa edistäviä erityistoimenpiteitä. Kyseinen väline vaikuttaa soveltuvan parhaiten banaanintuotannon tukemiseen kyseisillä alueilla, sillä asianomaiset jäsenvaltiot voivat ehdottaa yleisten tukiohjelmiensa yhteydessä toimenpiteitä, joissa otetaan huomioon alueelliset erityispiirteet. Asetuksen (EY) N:o 247/2006 III osaston määrärahoja ehdotetaan korotettavan yhteensä 278,8 miljoonalla eurolla. Näin yhteisön banaanintuottajille maksama tuki sisällytettäisiin kokonaisuudessaan näihin ohjelmiin 1. tammikuuta 2007 alkaen. Tämä lisäisi näiden alueiden maataloustuotannon tukistrategioiden johdonmukaisuutta. 3.2. Tuki muiden banaanintuotantoalueiden tuottajille Kun kyseessä on banaanintuotanto muilla kuin syrjäisimmillä alueilla yhteisössä (Kreikka, Manner-Portugali ja Kypros), ei enää vaikuta tarpeelliselta ylläpitää erillistä tukiohjelmaa banaaneille, koska vain pieni osa yhteisön koko banaanintuotannosta tapahtuu näillä alueilla. Ehdotetaan, että siirryttäisiin tuotantotuesta tuottajatukeen poistamalla nykyinen banaanien tasaustukijärjestelmä ja sisällyttämällä se 29. syyskuuta 2003 annetussa neuvoston asetuksessa (EY) N:o 1782/2003 [8] säädettyyn tilatukijärjestelmään. Jäsenvaltiot vahvistavat tilatukijärjestelmän viitemäärät ja tukikelpoiset hehtaarit banaanimarkkinoiden kannalta edustavan viitekauden perusteella tarkoituksenmukaisin puolueettomin ja syrjimättömin perustein. Kreikan kansallista viitemäärää ehdotetaan korotettavan 1,1 miljoonalla eurolla ja Portugalin kansallista viitemäärää 0,1 miljoonalla eurolla [9]. Tilatukijärjestelmän soveltamiseksi Kyproksessa vuodesta 2009 alkaen ehdotetaan 3,4 miljoonan euron lisämäärärahoja. Tätä määrää on mukautettu ottaen huomioon uusiin jäsenvaltioihin sovellettava tukien lisäystä koskeva aikataulu. Talousarviota koskevat yksityiskohtaiset tiedot esitetään jäljempänä. 3.3. Tuottajajärjestöt Nykyisen järjestelmän tavoitteena oli perustaa tuottajajärjestöjä, joihin liittyisi mahdollisimman paljon jäseniä, ja maksaa tasaustukea ainoastaan hyväksyttyjen tuottajajärjestöjen tuottajajäsenille. Järjestelmä on onnistunut ensimmäisen tavoitteensa saavuttamisessa, sillä suurin osa yhteisön tuottajista on nykyisin tuottajajärjestöjen jäseniä. Toinen tavoite menettää merkityksensä, koska tasaustukijärjestelmä poistetaan. Sen vuoksi ehdotetaan, ettei yhteisön tasolla enää annettaisi tuottajajärjestöjä koskevia sääntöjä, vaan jäsenvaltioilla olisi vapaus vahvistaa tällaiset säännöt tarpeen mukaan ottaen huomioon omien alueidensa erityistilanteet. Näin ollen ehdotetaan, että tuottajajärjestöjen perustamisen edistämiseen ja järjestöjen hallinnollisen toiminnan helpottamiseen tarkoitettu tukijärjestelmä poistetaan. Oikeusvarmuuden ja luottamuksensuojan vuoksi varmistetaan kuitenkin, että tuen maksamista jatketaan hiljattain hyväksytyille tuottajajärjestöille, jotka jo saavat tällaista tukea. 3.4. Vanhentuneet säännökset Joitakin asetuksen (ETY) N:o 404/93 tarpeettomiksi käyneitä tai vanhentuneita säännöksiä ehdotetaan poistettaviksi. Suurimmaksi osaksi nämä koskevat kolmansien maiden kanssa ennen pelkästään tulliin perustuvan tuontijärjestelmän voimaantuloa käytyä kauppaa [10], banaanintuotantoalueiden maaseudun kehittämisohjelmia sekä ilmoituksia koskevia, tarpeettomiksi käyneitä säännöksiä. 4. Seuranta ja arviointi Posei-ohjelmien täytäntöönpanosta on tarkoitus antaa kertomus Euroopan parlamentille ja neuvostolle vuonna 2009. Se tarjoaa tilaisuuden arvioida perinpohjaisesti Posei-välineen tehokkuutta ja riittävyyttä, ja tämän ehdotuksen ansiosta arviointiin sisällytetään banaaniala tärkeimmillä tuottaja-alueilla. Päätelmissä otetaan huomioon erilaisten toimenpiteiden ja tavoitteiden välinen tasapaino. Komissio esittää kertomuksen aikaisemmin, jos ilmenee huomattavia taloudellisten olosuhteiden muutoksia, jotka vaikuttavat syrjäisimpien alueiden tuottajien toimeentuloon. 5. Ehdotuksen vaikutukset talousarvioon Ehdotukseen sisältyvät määrärahat perustuvat banaanintuottajille vuosina 2000–2002 jaettuun keskimääräiseen tukeen. Samaa viitekautta käytettiin laskettaessa vuosien 2003 ja 2004 YMP-uudistusten määrärahoja. Määrärahat ovat 280 miljoonaa euroa kaikkien tuottajajäsenvaltioiden osalta, Kyprosta lukuun ottamatta. Ehdotetaan, että tämä määrä jaetaan jäsenvaltioiden kesken käyttäen samoja jakoprosentteja kuin vuonna 2000. Tämä noudattaa tuottajajäsenvaltioiden 20. syyskuuta 2005 esittämään yhteisymmärryspöytäkirjaan ja 22. toukokuuta 2006 esittämään yhteiseen kantaan sisällytettyä pyyntöä: Espanja 50,4%, Ranska 46,1%, Portugali 3,1% ja Kreikka 0,4%. Näin ollen: a) Posei-ohjelmien rahoitussuunnitelmiin lisätään seuraavat määrät: milj. euroa | Varainhoito-vuosi 2008 ja sitä seuraavat | Ranskan merentakaiset departementit (DOM:t) | +129,1 | Azorit ja Madeira | +8,6 | Kanariansaaret | +141,1 | Posei-ohjelmien lisäys YHTEENSÄ | 278,8 | b) Asetuksen (EY) N:o 1782/2003 41 artiklassa (liite VIII) tarkoitettua Kreikan kansallista viitemäärää korotetaan 1,1 miljoonalla eurolla ja Portugalin kansallista viitemäärää 0,1 miljoonalla eurolla vuonna 2007 ja sitä seuraavina vuosina. Kyproksessa banaanintuottajat saavat nykyisin yhtenäisen pinta-alatuen järjestelmän mukaista tukea. Kyproksen osalta ehdotetaan 3,4 miljoonan euron lisämäärärahoja asetuksen (EY) N:o 1782/2003 71 c artiklassa (liite VIII A) tarkoitettuun kansalliseen enimmäismäärään. Tätä määrää on mukautettu ottaen huomioon uusiin jäsenvaltioihin sovellettava tukien lisäystä koskeva aikataulu: LIITE VIII A 71 c artiklassa tarkoitetut kansalliset enimmäismäärät tuhatta euroa | Kalenteri-vuosi | Tšekki | | Viro | Kypros | Latvia | Liettua | Unkari | Malta | Puola | Slovenia | Slovakia | 2005 | | | | | | | | | | | 2006 | | | | | | | | | | | 2007 | | | +1360 | | | | | | | | 2008 | | | +1700 | | | | | | | | 2009 | | | +2040 | | | | | | | | 2010 | | | +2380 | | | | | | | | 2011 | | | +2720 | | | | | | | | 2012 | | | +3060 | | | | | | | | Seuraavat vuodet | | | +3400 | | | | | | | | Kyseisen 3,4 miljoonan euron kokonaissumman laskenta perustuu Kyproksen vuosien 2000–2002 keskimääräiseen banaanintuotantoon ja EU:n tuottajille samalla ajanjaksolla maksettuun keskimääräiseen banaanintuotannon tukeen. 2006/0173 (CNS) Ehdotus: NEUVOSTON ASETUS asetusten (ETY) N:o 404/93, (EY) N:o 1782/2003 ja (EY) N:o 247/2006 muuttamisesta banaanialan osalta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen [11], ottaa huomioon Euroopan parlamentin lausunnon [12], sekä katsoo seuraavaa: (1) Banaanialan nykyinen järjestelmä vahvistetaan banaanialan yhteisestä markkinajärjestelystä 13 päivänä helmikuuta 1993 annetussa neuvoston asetuksessa (ETY) N:o 404/93 [13]. Banaanintuottajien tukijärjestelmä perustuu periaatteisiin, jotka on uudistettu merkittävästi muissa yhteisissä markkinajärjestelyissä. Kyseistä järjestelmää on muutettava, jotta voidaan paremmin varmistaa banaanin tuotantoalueiden maatalousväestön kohtuullinen elintaso, kohdentaa varat paremmin tuottajien markkinasuuntautuneisuuteen, vakauttaa menot, varmistaa yhteisön kansainvälisten velvoitteiden noudattaminen, ottaa riittävästi huomion kunkin tuotantoalueen erityispiirteet, yksinkertaistaa järjestelmän hallinnointia ja mukauttaa järjestelmä uudistettujen yhteisten markkinajärjestelyjen pääperiaatteisiin. (2) Muutoksissa olisi otettava huomioon jo tapahtunut ja mahdollisesti tapahtuva kehitys järjestelmässä, jolla hallinnoidaan kolmansissa maissa tuotettujen banaanien tuontia yhteisöön, erityisesti siirtyminen tariffikiintiöjärjestelmästä pelkästään tulliin perustuvan tuontijärjestelmään, jossa kuitenkin myönnetään etuuskohtelukiintiö AKT-maissa tuotetuille banaaneille. (3) Banaanit ovat yksi tärkeimmistä viljelykasveista unionin tietyillä syrjäisimmillä alueilla, erityisesti Ranskan merentakaisissa departementeissa Guadeloupella ja Martiniquella sekä Azoreilla, Madeiralla ja Kanariansaarilla. Banaanintuotantoa hankaloittaa erityisesti näiden alueiden syrjäinen sijainti, saaristoluonne, pieni koko ja vaikea pinnanmuodostus. Paikallinen banaanintuotanto on olennainen osa maaseutualueiden ympäristöllistä, yhteiskunnallista ja taloudellista tasapainoa näillä syrjäisimmillä alueilla. (4) Asetuksen (ETY) N:o 404/93 III osastossa vahvistettu nykyinen yhteisön järjestelmä, jossa banaanintuotannolle myönnetään tasaustukea, ei ota riittävällä tavalla huomioon näiden syrjäisimpien alueiden tuotannon paikallisia ominaispiirteitä. Sen vuoksi olisi säädettävä näillä alueilla banaanintuotannossa nykyisin maksettavan tasaustuen lakkauttamisesta, jolloin banaanintuotanto voitaisiin sisällyttää tukiohjelmiin. Näin ollen on aiheellista pyrkiä löytämään parempi väline, jolla tuettaisiin banaanintuotantoa kyseisillä alueilla. (5) Unionin syrjäisimpien alueiden hyväksi toteutettavista maatalousalan erityistoimenpiteistä 30 päivänä tammikuuta 2006 annetun neuvoston asetuksen (EY) N:o 247/2006 [14] III osastossa säädetään, että syrjäisimmillä alueilla otetaan käyttöön yhteisön tukiohjelmia, jotka sisältävät paikallista maataloustuotantoa edistäviä erityistoimenpiteitä. Asetuksessa säädetään viimeistään 31 päivänä joulukuuta 2009 tehtävästä uudelleentarkastelusta. Komissio esittää kertomuksen aikaisemmin, jos ilmenee huomattavia taloudellisten olosuhteiden muutoksia, jotka vaikuttavat syrjäisimpien alueiden tuottajien toimeentuloon. Kyseinen väline vaikuttaa soveltuvan parhaiten banaanintuotannon tukemiseen kyseisillä alueilla, sillä se on joustava ja banaanintuotannon tukimekanismit voidaan hajauttaa. Mahdollisuuden sisällyttää banaanintuotannon tuki kyseisiin tukiohjelmiin pitäisi lisätä kyseisten alueiden maataloustuotannon tukistrategioiden johdonmukaisuutta. (6) Asetuksen (EY) N:o 247/2006 III osaston mukaisia talousarviomäärärahoja olisi vastaavasti korotettava. (7) Kun kyseessä on banaanintuotanto muilla kuin syrjäisimmillä alueilla yhteisössä, ei enää vaikuta tarpeelliselta ylläpitää erillistä tukiohjelmaa banaaneille, koska vain pieni osa yhteisön koko banaanintuotannosta tapahtuu näillä alueilla. (8) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä 29 päivänä syyskuuta 2003 annetussa neuvoston asetuksessa (EY) N:o 1782/2003 [15] säädetään tuotantomääristä riippumattoman maatilakohtaisen tilatuen järjestelmästä, jäljempänä ’tilatukijärjestelmä’. Järjestelmän oli tarkoitus mahdollistaa siirtyminen tuotantotuesta tuottajatukeen. (9) Johdonmukaisuuden vuoksi on aiheellista lakkauttaa nykyinen banaanien tasaustukijärjestelmä ja sisällyttää se tilatukijärjestelmään. Tämän vuoksi on tarpeen sisällyttää banaanien tasaustuki luetteloon, joka on laadittu asetuksen (EY) N:o 1782/2003 33 artiklassa tarkoitettuun tilatukeen liittyvistä suorista tuista. Olisi säädettävä, että jäsenvaltiot vahvistavat tilatukijärjestelmän viitemäärät ja tukikelpoiset hehtaarit banaanimarkkinoiden kannalta edustavan viitekauden perusteella ja tarkoituksenmukaisin puolueettomin ja syrjimättömin perustein. Banaanin istutusaloja ei pitäisi sulkea pois sillä perusteella, että banaanit katsotaan pysyviksi kasveiksi. Kansallisia enimmäismääriä olisi muutettava vastaavasti. Olisi myös säädettävä, että komissio vahvistaa soveltamista koskevat yksityiskohtaiset säännöt ja tarvittavat siirtymätoimenpiteet. (10) Asetuksen (ETY) N:o 404/93 II osastossa säädetään tuottajajärjestöistä ja yhteistoimintamekanismeista. Nykyisen järjestelmän tavoitteena oli perustaa tuottajajärjestöjä, joihin liittyisi mahdollisimman paljon jäseniä, ja maksaa tasaustukea ainoastaan hyväksyttyjen tuottajajärjestöjen tuottajajäsenille. (11) Järjestelmä on onnistunut ensimmäisen tavoitteensa saavuttamisessa, sillä suurin osa yhteisön tuottajista on nykyisin tuottajajärjestöjen jäseniä. Toinen tavoite menettää merkityksensä, koska tasaustukijärjestelmä poistetaan. Sen vuoksi yhteisön tasolla ei enää ole tarpeen ylläpitää tuottajajärjestöjä koskevia sääntöjä, jolloin jäsenvaltioilla on vapaus vahvistaa tällaiset säännöt tarpeen mukaan ottaen huomioon omien alueidensa erityistilanteet. (12) Tuottajajärjestöjen perustamisen edistämiseen ja järjestöjen hallinnollisen toiminnan helpottamiseen tarkoitettu tukijärjestelmä olisi sen vuoksi poistettava. Oikeusvarmuuden ja luottamuksensuojan vuoksi olisi kuitenkin säädettävä, että tuen maksamista jatketaan hiljattain hyväksytyille tuottajajärjestöille, jotka jo saavat tällaista tukea. (13) Vähintään yhtä banaanien tuotantoon, kaupan pitämiseen tai jalostamiseen liittyvää taloudellista toimintaa harjoittavien ryhmien hyväksymistä ja toimintaa koskevia säännöksiä ei ole käytännössä sovellettu. Ne olisi sen vuoksi poistettava. (14) Koska banaanijärjestelmään tehdään muutoksia, erillistä banaanin hallintokomiteaa ei enää tarvita. Sen sijaan olisi turvauduttava hedelmä- ja vihannesalan yhteisestä markkinajärjestelystä 28 päivänä lokakuuta 1996 annetulla neuvoston asetuksella (EY) N:o 2200/96 [16] perustettuun hedelmien ja vihannesten hallintokomiteaan. (15) Asetukseen (ETY) N:o 404/93 sisältyy joitakin vanhentuneita säännöksiä, jotka olisi kumottava selkeyden vuoksi. (16) Asetuksia (ETY) N:o 404/93, (EY) N:o 1782/2003 ja (EY) N:o 247/2006 olisi sen vuoksi muutettava. (17) Olisi säädettävä, että komissio vahvistaa tässä asetuksessa säädettyjen muutosten soveltamista koskevat tarpeelliset yksityiskohtaiset säännöt sekä siirtymätoimenpiteet, joita tarvitaan helpottamaan siirtymistä nykyisistä järjestelyistä tässä asetuksessa säädettyihin järjestelyihin. (18) Tässä asetuksessa säädettyjä muutoksia olisi sovellettava mahdollisimman nopeasti eli banaanien markkinointivuodesta 2007 alkaen yksinkertaisen ja tehokkaan hallinnoinnin varmistamiseksi ja jottei banaanien nykyisen tukijärjestelmän soveltamista pitkitetä turhaan, ON ANTANUT TÄMÄN ASETUKSEN: 1 artikla Asetuksen (ETY) N:o 404/93 muuttaminen Muutetaan asetus (ETY) N:o 404/93 seuraavasti: 1) Poistetaan II ja III osasto, 16–20 artikla, 21 artiklan 2 kohta, 25 artikla ja 30–32 artikla. 2) Korvataan 27 artiklan 1 kohta seuraavasti: ”1. Komissiota avustaa asetuksen (EY) N:o 2200/96 46 artiklan 1 kohdassa tarkoitettu hedelmien ja vihannesten hallintokomitea. 1a. Viittauksia banaanin hallintokomiteaan pidetään viittauksina 1 kohdassa tarkoitettuun komiteaan.” 3) Korvataan 29 artikla seuraavasti: ”29 artikla Jäsenvaltioiden on toimitettava komissiolle tiedot, joita se tarvitsee tämän asetuksen täytäntöönpanemiseksi.” 4) Lisätään 29 a artikla seuraavasti: ”29 a artikla Tämän asetuksen soveltamista koskevat yksityiskohtaiset säännöt vahvistetaan 27 artiklan 2 kohdassa tarkoitettua menettelyä noudattaen.” 2 artikla Asetuksen (EY) N:o 1782/2003 muuttaminen Muutetaan asetus (EY) N:o 1782/2003 seuraavasti: 1) Korvataan 33 artiklan 1 kohdan a alakohta seuraavasti: ”a) heille on myönnetty tukea ainakin yhdestä liitteessä VI tarkoitetusta tukijärjestelmästä 38 artiklassa tarkoitetulla viitekaudella, tai oliiviöljyn osalta 37 artiklan 1 kohdan toisessa alakohdassa tarkoitettuina markkinointivuosina, tai sokerijuurikkaan, sokeriruo'on ja juurisikurin osalta, jos heille on myönnetty markkinatukea liitteessä VII olevassa K kohdassa tarkoitettuna viitekautena, tai banaanin osalta, jos heille on myönnetty tulonmenetyksiä korvaavaa tasaustukea liitteessä VII olevassa L kohdassa tarkoitettuna viitekautena.” 2) Lisätään 37 artiklan 1 kohtaan alakohta seuraavasti: ”Banaanin osalta viitemäärä lasketaan ja sitä mukautetaan liitteessä VII olevan L kohdan mukaisesti.”. 3) Korvataan 40 artiklan 2 kohta seuraavasti: ”2. Jos ylivoimaiset esteet tai poikkeukselliset olosuhteet vaikuttivat koko viitekauteen, jäsenvaltion on laskettava viitemäärä ajanjakson 1997—1999 perusteella, tai sokerijuurikkaan, sokeriruo'on ja juurisikurin osalta liitteessä VII olevan K kohdan mukaisesti vahvistettua viitekautta edeltävän lähimmän markkinointivuoden perusteella, tai banaanin osalta liitteessä VII olevan L kohdan mukaisesti vahvistettua viitekautta edeltävän lähimmän markkinointivuoden perusteella. Tällöin 1 kohtaa sovelletaan soveltuvin osin.” 4) Korvataan 43 artiklan 2 kohdan a alakohta seuraavasti: ”a) liitteessä VII lueteltujen perunatärkkelyksen, kuivarehun, siementen, oliivitarhojen ja tupakan tukien osalta hehtaarimäärä, jonka tuotannosta on myönnetty tukea viitekaudella liitteessä VII olevien B, D, F, H ja I kohdan mukaisesti laskettuina, sokerijuurikkaan, sokeriruo'on ja juurisikurin osalta kyseisessä liitteessä olevan K kohdan 4 alakohdan mukaisesti laskettu hehtaarimäärä ja banaanien osalta kyseisessä liitteessä olevan L kohdan mukaisesti laskettu hehtaarimäärä;” 5) Korvataan 44 artiklan 2 kohdan toinen alakohta seuraavasti: ”’Tukikelpoisilla hehtaareilla’ tarkoitetaan myös aloja, joille on istutettu humalaa tai banaania tai joihin sovelletaan väliaikaisen kesannoinnin velvoitetta, tai liitteessä VII olevan H kohdan toisen alakohdan mukaisesti laskettuja aloja, joilla on paikkatietojärjestelmään rekisteröityjä, ennen 1 päivää toukokuuta 1998 istutettuja oliivipuita, paitsi Kyproksen ja Maltan osalta, joiden kohdalla kyseinen ajankohta on 31 päivä joulukuuta 2001, tai uusia oliivipuita, joilla korvataan nykyiset oliivipuut, tai hyväksyttyihin istutussuunnitelmiin kuuluvia oliivipuita .” 6) Korvataan 51 artiklan a alakohta seuraavasti: ”a) pysyvien kasvien tuotantoon, lukuun ottamatta paikkatietojärjestelmään rekisteröityjä, ennen 1 päivää toukokuuta 1998 istutettuja oliivipuita, paitsi Kyproksen ja Maltan osalta, joiden kohdalla kyseinen ajankohta on 31 päivä joulukuuta 2001, tai uusia oliivipuita, joilla korvataan nykyiset oliivipuut, tai hyväksyttyihin istutussuunnitelmiin kuuluvia oliivipuita taikka humalaa tai banaania;”. 7) Lisätään 145 artiklan d alakohdan b alakohdan jälkeen alakohta seuraavasti: ”d)c yksityiskohtaiset säännöt, jotka koskevat banaanin tuen sisällyttämistä tilatukijärjestelmään”. 8) Korvataan 155 artikla seuraavasti: ”155 artikla Muut siirtymäkauden säännöt Lisätoimenpiteitä, joita tarvitaan helpottamaan siirtymistä 152 ja 153 artiklassa tarkoitetuilla asetuksilla, asetuksella (EY) N:o 1260/2001 ja neuvoston asetuksella (ETY) N:o 404/93* vahvistetuista järjestelyistä tässä asetuksessa säädettyihin järjestelyihin, erityisesti kun ne liittyvät asetuksen (EY) N:o 1259/1999 4 ja 5 artiklan ja liitteen sekä asetuksen (EY) N:o 1251/1999 6 artiklan soveltamiseen, sekä asetuksessa (ETY) N:o 1035/72 säädetyistä parannussuunnitelmista tämän asetuksen 83—87 artiklassa tarkoitettuihin parannussuunnitelmiin, voidaan hyväksyä tämän asetuksen 144 artiklan 2 kohdassa tarkoitettua menettelyä noudattaen. Edellä 152 ja 153 artiklassa tarkoitettuja asetuksia ja artikloja sovelletaan edelleen vahvistettaessa liitteessä VII tarkoitettuja viitemääriä. * EYVL L 47, 25.2.1993, s. 1.” 9) Muutetaan liitteet tämän asetuksen liitteen mukaisesti. 3 artikla Asetuksen (EY) N:o 247/2006 muuttaminen Muutetaan asetus (EY) N:o 247/2006 seuraavasti: 1) Korvataan 23 artiklan 2 kohta seuraavasti: ”2. Yhteisö rahoittaa tämän asetuksen II ja III osastossa säädettyjä toimenpiteitä seuraavia määriä vastaavalla vuosittaisella enimmäismäärällä: milj. euroa | | Varainhoito-vuosi 2007 | Varainhoito-vuosi 2008 | Varainhoito-vuosi 2009 | Varainhoito-vuosi 2010 ja sitä seuraavat | Ranskan merentakaiset departementit (DOM:t) | 126,6 | 262,6 | 269,4 | 273 | Azorit ja Madeira | 77,9 | 86,6 | 86,7 | 86,8 | Kanariansaaret | 127,3 | 268,4 | 268,4 | 268,4". | 2) Korvataan 28 artiklan 3 kohta seuraavasti: ”3. Komissio esittää viimeistään 31 päivänä joulukuuta 2009 ja sen jälkeen joka viides vuosi Euroopan parlamentille ja neuvostolle yleiskertomuksen tämän asetuksen täytäntöönpanemiseksi toteutettujen toimien vaikutuksesta, banaaniala mukaan luettuna, sekä tarvittaessa asianmukaiset ehdotukset. 3) Lisätään 30 artiklaan kohta seuraavasti: ”Komissio voi samaa menettelyä noudattaen myös hyväksyä toimenpiteitä, joilla helpotetaan siirtymistä neuvoston asetuksessa (ETY) No 404/93* säädetyistä järjestelyistä tässä asetuksessa säädettyihin järjestelyihin. * EYVL L 47, 25.2.1993, s. 1.” 4 artikla Siirtymäkauden toimenpiteet 1. Sen estämättä, mitä tämän asetuksen 1 artiklan 1 kohdassa säädetään, jäsenvaltioiden on edelleen sovellettava asetuksen (ETY) N:o 404/93 5 ja 6 artiklaa ja 25 artiklan 2 kohtaa tuottajajärjestöihin, jotka ne ovat hyväksyneet viimeistään 31 päivänä joulukuuta 2006 ja joille tukea on jo maksettu kyseisen asetuksen 6 artiklan 2 kohdan nojalla ennen kyseistä päivämäärää. 2. Yksityiskohtaiset säännöt 1 kohdan soveltamisesta annetaan asetuksen (ETY) N:o 404/93 27 artiklan 2 kohdassa tarkoitettua menettelyä noudattaen. 5 artikla Voimaantulo ja soveltaminen Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2007. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja LIITE Muutetaan asetuksen (EY) N:o 1782/2003 liitteet seuraavasti: 1) Poistetaan liitteessä I oleva banaaneja koskeva rivi. 2) Lisätään liitteeseen VI seuraava rivi: ”Banaanit | Asetuksen (ETY) N:o 404/93 12 artikla | Tulonmenetyksen vuoksi maksettava tasaustuki” | 3) Lisätään liitteeseen VII seuraava kohta: ”L. Banaanit Jäsenvaltioiden on vahvistettava kunkin viljelijän viitemäärään sisällytettävä määrä puolueettomin ja syrjimättömin perustein, joita ovat esimerkiksi: – kyseisen viljelijän kaupan pitämät määrät, joista asetuksen (ETY) N:o 404/93 12 artiklan nojalla maksettiin tasaustukea tulonmenetyksen vuoksi markkinointivuosiin 2000–2005 sijoittautuvalla viitekaudella, – alat, joilla ensimmäisessä luetelmakohdassa tarkoitetut banaanit kasvatettiin, ja – tulonmenetyksen vuoksi viljelijälle maksetun tasaustuen määrä ensimmäisessä luetelmakohdassa tarkoitetulla ajanjaksolla. Jäsenvaltioiden on laskettava tämän asetuksen 43 artiklan 2 kohdassa tarkoitetut sovellettavat hehtaarit puolueettomin ja syrjimättömin perustein, joita ovat esimerkiksi ensimmäisen alakohdan toisessa luetelmakohdassa tarkoitetut alat.” 4) Korvataan liitteet VIII ja VIII A seuraavasti: ”LIITE VIII 41 artiklassa tarkoitetut kansalliset enimmäismäärät tuhatta euroa | Jäsenvaltio | 2005 | 2006 | 2007 | 2008 | 2009 | 2010 ja seuraavat | Belgia | 411053 | 580376 | 593395 | 606935 | 614179 | 611805 | Tanska | 943369 | 1015479 | 1021296 | 1027278 | 1030478 | 1030478 | Saksa | 5148003 | 5647175 | 5695607 | 5744240 | 5770254 | 5774254 | Kreikka | 838289 | 2143603 | 2171217 | 2175731 | 2178146 | 1988815 | Espanja | 3266092 | 4635365 | 4649913 | 4664087 | 4671669 | 4673546 | Ranska | 7199000 | 8236045 | 8282938 | 8330205 | 8355488 | 8363488 | Irlanti | 1260142 | 1335311 | 1337919 | 1340752 | 1342268 | 1340521 | Italia | 2539000 | 3791893 | 3813520 | 3835663 | 3847508 | 3869053 | Luxemburg | 33414 | 36602 | 37051 | 37051 | 37051 | 37051 | Alankomaat | 386586 | 428329 | 833858 | 846389 | 853090 | 853090 | Itävalta | 613000 | 633577 | 737093 | 742610 | 745561 | 744955 | Portugali | 452000 | 504287 | 571377 | 572368 | 572898 | 572594 | Suomi | 467000 | 561956 | 563613 | 565690 | 566801 | 565520 | Ruotsi | 637388 | 670917 | 755045 | 760281 | 763082 | 763082 | Yhdistynyt kuningaskunta | 3697528 | 3944745 | 3960986 | 3977175 | 3985834 | 3975849 | LIITE VIII A 71 c artiklassa tarkoitetut kansalliset enimmäismäärät tuhatta euroa | Kalenteri-vuosi | Tšekki | | Viro | Kypros | Latvia | Liettua | Unkari | Malta | Puola | Slovenia | Slovakia | 2005 | 228800 | 23400 | 8900 | 33900 | 92000 | 350800 | 670 | 724600 | 35800 | 97700 | 2006 | 294551 | 27300 | 12500 | 43819 | 113847 | 446305 | 830 | 980835 | 44184 | 127213 | 2007 | 377919 | 40400 | 17660 | 60764 | 154912 | 540286 | 1640 | 1263706 | 58958 | 161362 | 2008 | 469986 | 50500 | 22100 | 75610 | 193076 | 672765 | 2050 | 1572577 | 73533 | 200912 | 2009 | 559145 | 60500 | 26540 | 90016 | 230560 | 802610 | 2460 | 1870392 | 87840 | 238989 | 2010 | 644745 | 70600 | 30980 | 103916 | 267260 | 929210 | 2870 | 2155492 | 101840 | 275489 | 2011 | 730445 | 80700 | 35420 | 117816 | 303960 | 1055910 | 3280 | 2440492 | 115840 | 312089 | 2012 | 816045 | 90800 | 39860 | 131716 | 340660 | 1182510 | 3690 | 2725592 | 129840 | 348589 | Seuraavat vuodet | 901745 | 100900 | 44300 | 145616 | 377360 | 1309210 | 4100 | 3010692 | 143940 | 385189 | ". RAHOITUSSELVITYS | Fichefin/06/21515 6.153.2006.1 | | PÄIVÄYS: 29.6.2006 | 1. | BUDJETTIKOHTA: (vuoden 2007 nimikkeistö) 05 03 01 05 03 02 30 05 03 02 50 | MÄÄRÄRAHAT: ATE 200730 709 miljoonaa euroa 265 miljoonaa euroa 159 miljoonaa euroa | 2. | TOIMENPITEEN NIMI:Neuvoston asetus asetusten (ETY) N:o 404/93, (EY) N:o 1782/2003 ja (EY) N:o 247/2006 muuttamisesta banaanialan osalta. | 3. | OIKEUSPERUSTA:Perustamissopimuksen 37 artikla | 4. | TAVOITTEET:Vuoden 2003 YMP-uudistuksen jälkeen tällä ehdotuksella pyritään:– varmistamaan banaanin tuotantoalueiden maatalousväestön kohtuullinen elintaso, – kohdistamaan suorat varat paremmin tuottajien markkinasuuntautuneisuuteen,– varmistamaan yhteisön kansainvälisten velvoitteiden noudattaminen,– ottamaan tuotantoalueiden erityispiirteet riittävällä tavalla huomioon,– vakauttamaan tämän alan tukemisesta aiheutuvat yhteisön menot,– yksinkertaistamaan järjestelmän hallinnointia ja mukauttamaan järjestelmä uudistettujen yhteisten markkinajärjestelyjen periaatteisiin. | 5. | TALOUDELLISET VAIKUTUKSET | 12 KUUKAUDEN JAKSO (milj. euroa) | VARAINHOITO-VUOSI 2007 (milj. euroa) | VARAINHOITO-VUOSI 2008 (milj. euroa) | 5.0 | MENOT – EY:N TALOUSARVIOSTA (TUET / INTERVENTIOT) – KANSALLISISTA TALOUSARVIOISTA – MUUT | pm | – | +35,2 | 5.1 | TULOT – EY:N OMAT VARAT (MAKSUT / TULLIT) – KANSALLISELLA TASOLLA | – | – | – | | | 2009 | 2010 | 2011 | 2012 | 5.0.1 | MENOARVIO | +35,5 | +35,8 | +36,2 | +36,5 | 5.1.1 | TULOARVIO | – | – | – | – | 5.2 | LASKUTAPA:Ks. liite | 6.0 | MAHDOLLISUUS RAHOITUKSEEN TOTEUTETTAVANA OLEVAN TALOUSARVION KYSEISEEN LUKUUN OTETUISTA MÄÄRÄRAHOISTA | KYLLÄ/EI | 6.1 | MAHDOLLISUUS RAHOITUKSEEN TOTEUTETTAVANA OLEVAN TALOUSARVION LUKUJEN VÄLISILLÄ SIIRROILLA | KYLLÄ/EI | 6.2 | LISÄTALOUSARVION TARVE | KYLLÄ/EI | 6.3 | MYÖHEMPIIN TALOUSARVIOIHIN OTETTAVAT MÄÄRÄRAHAT | KYLLÄ/EI | HUOMAUTUKSIA:Ks. liite. | Liite miljoonaa euroa | Nykytilanteen säilyttäminen ennallaan | | Tämä ehdotus | | | | 2008 | 2009 | 2010 | 2011 | 2012 | Tasaustuet (myös lisätuki) | 243** | | | | | | | Yhtenäisen pinta-alatuen järjestelmä | 3,2 | | 1,4* | | | | | Tilatukijärjestelmä | | | 1,2 | 2,9* | 3,2* | 3,6* | 3,9* | Posei | | | 278,8 | 278,8 | 278,8 | 278,8 | 278,8 | YHTEENSÄ | 246,2 | | 281,4 | 281,7 | 282 | 282,4 | 282,7 | * Kyproksen osalta tuen täysimääräinen 3,4 miljoonan euron taso vuodesta 2013 alkaen noudattaa uusiin jäsenvaltioihin sovellettavaa tukien lisäystä koskevaa aikataulua. ** Nykytilanteen säilyessä ennallaan menot on määritetty seuraavasti: 1. arvioidut määrät 750 000 tonnia; 2. tasaustuen (mukaan lukien lisätuki) arvioitu määrä 324 euroa/tonnilta, kun otetaan huomioon, että käyttöön on otettu uusi tuontijärjestelmä, jossa siirrytään tariffikiintiöjärjestelmästä pelkästään tulliin perustuvan tuontijärjestelmän. [1] Komission kertomus Euroopan parlamentille ja neuvostolle banaanien yhteisen markkinajärjestelyn toiminnasta - KOM(2005) 50, 17.2.2005. [2] Asetus (EY) N:o 247/2006, 30.1.2006 (EUVL L 42, 14.2.2006, s. 1). [3] COGEAn vuonna 2005 laatima arvio banaanien yhteisestä markkinajärjestelystä, - http://europa.eu.int/comm/agriculture/eval/reports/bananas/index_fr.htm [4] Komission vuoden 2006 työohjelma - KOM(2005) 531, 25.10.2005. [5] EYVL C 294, 28.12.2002, s. 1. [6] Vaikutustenarviointia koskeva tiedonanto - KOM(2002) 276, 5.6.2002 - ja vaikutustenarviointia koskevat suuntaviivat - SEK(2005) 791, 15.6.2005. [7] EUVL L 42, 14.2.2006, s. 1. Asetus sellaisena kuin se on muutettuna asetuksella (EY) N:o 318/2006 (EUVL L 58, 28.2.2006, s. 1). [8] EUVL L 270, 21.10.2003, s. 1. Asetus sellaisena kuin se on viimeksi muutettuna asetuksella (EY) N:o 319/2006 (EUVL L 58, 28.2.2006, s. 32). [9] Neuvoston asetuksen (EY) N:o 1782/2003 liite VIII. [10] Asetus (EY) N:o 1964/2005 (EUVL L 316, 2.12.2005, s. 1). [11] EUVL C…., …., s. …. [12] EUVL C…., …,s. …. [13] EYVL L 47, 25.2.1993, s. 1. Asetus sellaisena kuin se on viimeksi muutettuna vuoden 2003 liittymisasiakirjalla. [14] EUVL L 42, 14.2.2006, s. 1. Asetus sellaisena kuin se on muutettuna asetuksella (EY) N:o 318/2006 (EUVL L 58, 28.2.2006, s. 1). [15] EUVL L 270, 21.10.2003, s. 1. Asetus sellaisena kuin se on viimeksi muutettuna asetuksella (EY) N:o 319/2006 (EUVL L 58, 28.2.2006, s. 32). [16] EYVL L 297, 21.11.1996, s. 1. Asetus sellaisena kuin se on viimeksi muutettuna komission asetuksella (EY) N:o 6/2005 (EUVL L 2, 5.1.2005, s. 3). --------------------------------------------------